Herwinning van spesifieke afvalprodukte – www.overstrandherald.co.za
Herwinning van spesifieke afvalprodukte
KLEINMOND – Baie mense gooi stukkende gloeilampe, uitgewerkte batterye en drukkersinkhouers (cartridges) sommer argeloos in hul vullisblikke sonder om te dink hoe skadelik dit vir die ekologie is. So ook met stukkende tegnologiese hardeware. Min besef dat hierdie komponente spesifieke vernietigingsmetodes nodig het en nie sommer in die ekosisteem moet beland nie.
In die Sparsentrum staan reeds geruime tyd drie houers gemerk vir gloeilampe, batterye en cartridges. Volgens die eienaar van die gebou, Danie Rossouw, is die houers deur die munisipaliteit daar geplaas en die inhoud word gereeld verwyder.
Hy vertel ook dat Spar sy eie herwinning van kartonhouers doen. Hulle het 'n masjien wat dit in bale saampers om dan verwyder te word.
Vir elektroniese afval (E-waste) soos rekenaars, monitors, drukkers, fotostaatmasjiene, selfs lugversorgers en enige kantoor en huishoudelike hardeware kan 'n mens vir Michael Smit van J&J Green Recycling skakel. Hulle het 'n sertifikaat en verseker die publiek dat alles vernietig word – nie hergebruik of verkoop nie.
Michael, wat van Gansbaai af werk, sê hulle verwyder die afval gratis en gee nie vergoeding daarvoor nie. Dit is vir hulle 'n passie om hierdie afval uit die ekologie te hou deur die omgewingsvriendelike diens te lewer. Skakel hom by 064 650 4786 of https://072bcell.wixsite.com/jjgreenrecycling.